text: Regnen styrter ned i dele af Sønderjylland
  15 august 2017 kl. 16.10
  I Syd- og Sønderjylland er regnvejret begyndt. Ifølge DMI breder uvejret sig østpå i løbet af aftenen.
  I Syd- og Sønderjylland er der allerede taget hul på et regnvejr, der i løbet af aftenen vil sprede sig til hele landet. 
  Det fortæller Thyge Rasmussen, vagtchef ved Danmarks Meteorologiske Institut, DMI.
  Og det kan blive meget vådt. Ifølge DMI's prognoser forventer man, at der mange steder vil falde mellem 15-30 millimeter nedbør på en halv time.
  Der skal falde 15 millimeter regn på en halv time, før man kan kalde det et skybrud, og der vil med 30 millimeter regn være risiko for et såkaldt dobbelt skybrud.
  - Vi får i hvert fald et skybrud en del steder i landet. Nogle steder vil der måske falde mere, siger Thyge Rasmussen.
  Det er den sydlige del af Jylland og Fyn, der vil blive hårdest ramt af det våde vejr, fortæller han.
  Så er den første #torden-byge inde over #Sønderjylland Følg den og følg dem, der følger efter, på nedbørradaren: https://t.co/7bJJ2YVxct pic.twitter.com/vcgYl5xPPE
  Det våde vejr skyldes, at der er kommet et pust med varm luft op sydfra. 
  - Selv om temperaturerne falder lidt efter skybruddet, bliver det stadig det sommervejr, vi har haft så meget af. Temperaturen bliver omkring de 20 grader de næste dage, siger han.
  Det varme vejr vil føre til regn igen senere på ugen. Ifølge Thyge Rasmussen rammer næste regnvejr natten til fredag. DMI kan endnu ikke sige, om der til den tid igen vil blive tale om skybrud.
  